ഗോഗ്രയില് നിന്ന് സേനാപിന്മാറ്റം ഉടന് ന്യൂഡല്ഹി: കിഴക്കന് ലഡാക്കിലെ ഗോഗ്രയില് നിയന്ത്രണ രേഖയ്ക്ക് ഇരുവശവും വിന്യസിച്ച സൈന്യങ്ങളെ പിന്വലിക്കാന് ഇന്ത്യയും ചൈനയും ധാരണയിലെത്തി. അടുത്ത ദിവസങ്ങളില് ഇരുപക്ഷവും തങ്ങളുടെ സൈന്യങ്ങളെ പിന്വലിക്കും. ഇക്കഴിഞ്ഞ ശനിയാഴ്ച ഇരുരാജ്യങ്ങളുടെയും സൈനിക കമാന്ഡര്മാര് അതിര്ത്തിയില് നടത്തിയ 12മത് കൂടിക്കാഴ്ചയുടെ തുടര്ച്ചയായാണ് നടപടി. സംഘര്ഷം ലഘൂകരിക്കാനും നിയന്ത്രണ രേഖയില് സമാധാനം നിലനിറുത്താനും ബാദ്ധ്യസ്ഥമാണെന്ന് ഇന്ത്യയും ചൈനയും കഴിഞ്ഞ ദിവസം സംയുക്ത പ്രസ്താവന ഇറക്കിയിരുന്നു. കഴിഞ്ഞ ഫെബ്രുവരിയില് പാംഗോംഗ് തടാകത്തിന്റെ തെക്ക്, വടക്ക് തീരങ്ങളില് നിന്ന് സൈന്യത്തെ പിന്വലിച്ച ശേഷം കിഴക്കന് ലഡാക് മേഖലയില് ഇരുപക്ഷവും നേര്ക്കുനേര് തുടരുകയാണ്. ചര്ച്ചകളും നയതന്ത്ര ഇടപെടലുകളും നടന്നെങ്കിലും സേനാപിന്മാറ്റത്തില് കൂടുതല് പുരോഗതി ഉണ്ടായിരുന്നില്ല. ഗാല്വന് സംഘര്ഷം: വീഡിയോ പുറത്തുവിട്ട് ചൈന 2020 ജൂണില് ഗാല്വന് താഴ്വരയില് 20 ഇന്ത്യന് സൈനികരുടെ വീര മൃത്യുവിന് ഇടയാക്കിയ സംഘര്ഷത്തിന്റെ വീഡിയോ ചൈന പുറത്തുവിട്ടു. സംഘര്ഷത്തില് നാലു സൈനികര് കൊല്ലപ്പെട്ടെന്ന വിവരം ചൈന സ്ഥിരീകരിച്ചിരുന്നു. ഇതിലൊരു സൈനികനായ ചെന് ഹോംഗ്ജുനിനെ കേന്ദ്രീകരിച്ചുള്ള വീഡിയോ ആണിത്. ചൈനീസ് ലിബറേഷന് ആര്മി ദിനത്തിന്റെ ഭാഗമായി സര്ക്കാര് ടി.വി ചാനല് സി.ജി.ടി.എന് ആണ് വീഡിയോ പുറത്തുവിട്ടത്. സൈനിക കമാന്ഡര് തല ചര്ച്ചയ്ക്ക് ശേഷം ഇരുരാജ്യങ്ങളും സമാധാനം തുടരുമെന്ന് വ്യക്തമാക്കി സംയുക്ത പ്രസ്താവന ഇറക്കിയതിന് പിന്നാലെയാണ് വീഡിയോ വന്നത്.